Intwine

Intwine tabata un banda di rock Hulandes, activo di 2001 pa 2010.

E banda a gana fama nacional despues cu e vocalista, Roger Peterson, a participa den e programa televisa di talento, Idols, na 2002. Siguidamente, Intwine a logra cinco exito di Top 40. E singlenan mas halto nota tabata Happy? (tercer luga) y Cruel Man (di shete luga). Den e nuebe aña di su existencia, e grupo a lansa cuater studio album: Intwine (2003), Perfect (2004), Pyrrhic Victory (2006), y Kingdom of Contradiction (2009).

Intwine a wordo funda na 2001 pa studiantenan di Rock Academy Roger Peterson (vocal), Jacob Streefkerk (guitara), Touché Eusebius (bas), Kevin Hissink (guitara), y Erwin Gielen (drum). Ora e banda a kibra na 2010, e formacion tabata consisti di Peterson y Streefkerk, e guitarista Jon Symons, y drumer Eric Spring in 't Veldt.

 Biografia 
 Formacion 
E guitarista Streefkerk y basista Eusebius a conoce otro den nan hubentud na Sint Maarten, unda nan a toca hunto den varios banda, entre otro e grupo di reggae-rock, Main Attraction. Despues, nan tur dos a muda pa Hulanda y a inscribi na Fontys Rockacademie na Tilburg. Eynan nan a topa cu e cantante Arubiano Roger Peterson. E trio inicialmente a join e banda di roots reggae Orange Grove, dirigi pa e cantante y rapper Michael Maidwell. 

Ademas di nan activadnan na Orange Grove, Peterson, Streefkerk y Eusebius a forma nan mes banda na 2001, Intwine. E formacion a expande cu coleganan di estudio Erwin Giel (drum) y Kevin Hissink (guitara).

 Apertura, debut album, y Perfect (2002–2005) 
Na 2002, Peterson a participa den Idols, kaminda el a logra e top dies finalista. El a rechasa e contracto ofreci, argumentando cu e lo a restringi su abilidad pa graba su mesun composicion y presenta cu su banda. Como resultado, el a bandona e programa prematuramente. Sinembargo, su participacion a gana Peterson y Intwine publicidad considerabel, y tambe un contrato cu Dureco. Reflehando, Peterson a indica cu Idols tabata tanto un gran impulso como un obstaculo pa e banda.

Intwine su prome single, Happy?, a sali na februari 2003 na Hulanda y Belgica. E videoclip a ricibi transmicion significante riba MTV, TMF, y The Box, y alcansa number tres den e Top 40 Hulandes. E popularidad di e banda a aumento, y Intwine a presente regularmente den club y na festivalnan. E debut album, Intwine, a lansa riba dia 3 di october 2003, y a wordo ricibi positivamente. E percusionista Martin Verdonk a aporta como invitado musical riba e album. E revista di musica OOR a señala cu e canticanan tabata nada particular, pero tabata di calidad halto. Ademas di Happy?, e singlenan Way Out, Get Outta My Head y Let Me Be, di cua e prome dos nan a alcansa Top 40. 

Na 2003,  e drumer Gielen a bandona e banda y a wordo reemplasa pa Jeremy Bonarriba. E mesun aña, Intwine a wordo nomina pa un Premio TMF y un di Edision. Na december 2003, e banda a presenta na Live38 den Ahoy completamente bendi, un concierto organisa pa Radio 538. 

Na januari 2004, Intwine a presenta na e festival di Noorderslag na Groningen. E mesun aña, e DVD The P.U.R.E. Session a sali, un grabacion di un presentacion pa The Box, pa cua e percusionista Ferdinand van Duuren a join e banda. E single Cruel Man, y cantica titular di e pelicula Hulandes De Dominee, a alcansa di shete luga den e Top 40 Hulandes y number un den e hitlist Turko di e emisora Radyo ODTÜ. 

Cruel Man tabata e prome single di e di dos album Perfect, cu a keda lansa dia 27 di september 2004 riba e label nobo V2 Records. Slow Down y You tambe a sali como single; You a keda den e Top 40 pa dos siman. E percusion riba e album a wordo suministra di nobo pa Martin Verdonk. 

 Estilo y influencia 
Intwine su estilo musical generalmente a wordo describi como cross-overrock cu influencianan di reggae, latin y hiphop. E banda su zonido a desaroya den transcurso di tempo y parcialmente debi na varios kambio di formacion. Mientras cu e debut album Intwine (2003) y su sucesor Perfect (2004) tabata contene prinsipalmente pop rock, Pyrrhic Victory (2006) y Kingdom of Contradiction (2009) tabata caracterisa pa un zonido di  metal mas duro y scur.

Ademas di presentacionnan regular, Intwine tambe a presenta e asina yama Rumshop Sessions desde 2007. Durente e sesionnan aki, e banda a interpreta su piesanan den forma acustico cu influencia Caribense. Na juni 2010, e EP The Original Acoustic Rumshop Sessions Vol I a wordo lansa.

E integrantenan di e banda a nombra artistanan di un variedad di genero musical como fuentenan di inspiracion. E influencianan aki ta inclui Metallica, Bob Marley & The Wailers, Sublime, Ozomatli, Sevendust, Krosfyah, Kassav', Collie Buddz, Foo Fighters, Audioslave, A Perfect Circle, Incubus, Deftones, Taproot, The Tea Party, Pearl Jam, Soundgarden, Sinch, Nirvana, Silverchair, Maná, y Jarabe Palo.

 Discografia 

Kategoria:Grupo musikal
Kategoria:Hulanda